Onduidelikheid of Hewitt vandag gevonnis gaan wordBob Hewitt tydens ‘n vorige hofverskyning. Daar is onduidelikheid of die vonnisoplegging van die voormalige tenniswêreldkampioen Bob Hewitt (75), wat aan verkragting en onsedelike aanranding skuldig bevind is, Maandag in die Pretoriase hooggeregshof gaan voortgaan soos geskeduleer is. Velakhaya Mgobhozi, woordvoerder van die Nasionale Vervolgingsgesag, het Sondag gesê die verdedigingspan het aangedui dat hulle ŉ voorvonnisverslag benodig. “Ek is nie seker of hulle dit gekry het of nie. Ons sal môre [Maandag] in die hof sien,” het hy gesê. SABC News het Sondag berig Hewitt se prokureurs het aangedui dat hulle gaan versoek dat die vonnisoplegging uitgestel moet word. Terry Price, Hewitt se regsverteenwoordiger, het gesê dat hy eers Donderdag ŉ verslag van ŉ kennergetuie, wat die staat gaan roep om te getuig vir verswaring van die vonnis, ontvang het. “Ons gaan nie gereed wees nie en ons gaan aansoek doen vir uitstel,” het Price aan die SABC News gesê. Hewitt se beplande vonnisoplegging is verlede maand ook uitgestel. Regter Bert Bam het die saak tot 18 Mei uitgestel nadat Hewitt se prokureurs ŉ versoek ingedien het. Hewitt se verteenwoordiger het gesê hulle wag op ŉ verslag van ŉ kriminoloog wat hulle ter versagting van vonnis wil voorlê. Hewitt is skuldig bevind dat hy twee meisies wat by hom tennislesse geneem het in die tagtigerjare verkrag en ŉ ander seksueel aangerand het. Hy het skuld op die aanklagte ontken. Ná ŉ verhoor wat ŉ hele paar weke geduur het, het Bam hom skuldig bevind op al drie aanklagte. Hewitt is in Maart op borgtog van R10 000 vrygelaat. Bam het in sy uitspraak gesê dat Hewitt die meisies gemanipuleer het om hulle onder sy invloed te kry. Nadat hy hulle voorberei en hulle op hom verlief geraak het, het Hewitt met hulle omgang gehad sonder hul uitdruklike toestemming. “Die beskuldigde het die kinders se vertroue in hom misbruik,” het Bam gesê. – News24 Klik hier vir alle vorige berigte oor die saak op Maroela Media.